钦定古今图书集成/明伦汇编/交谊典/第054卷 > 《绵州北亭群公宴序》前人
## 钦定古今图书集成/明伦汇编/交谊典/第054卷 > 《绵州北亭群公宴序》前人

“下官人间独傲，海内少徒，志不屈于王侯，身不绝于
尘俗。孤吟五岳，长啸三山。昔往东吴，已有梁鸿之志；
今来西蜀，非无张载之怀。”况乎践名场，携胜友，风月
无几，琴酒俄乖。半面十年，一别千里。何少府故人攀
桂，抚金石而论心；韩法曹新饯班荆，临江湖而执手。
离亭北望，烟霞生故国之悲；别馆南开，风雨积他乡
之思。于时苍云寡色，白日无光。沙尘起而桂浦昏，凫
雁下而芦洲晚。傍邻苍野，霜风橘柚之园；斜枕碧潭，
直断芙蓉之水。既而登临惜别，骖驾少留。季札何人，
亲逢赠缟；子荆不慜，思挂倾城。惆怅北梁，揖琴台而
渐间；徘徊东道，思锦署以行遥。嗟乎！人事乖矣！江山
远矣！请命离前之笔，为题别后之资。五际飞文，想群
公之不让；一言有赠，知下笔之有神。